Të dyshuarit për grusht shteti në Turqi dalin para gjykatës
Gjeneralë dhe oficerë të lartë janë akuzuar për përpjekje për rrëzimin e qeverisë
Gjenerali Bilgin Balanli ka dalë para gjykatës civile sëbashku me 27 të tjerë nën akuzat se kanë kërkuar të pengojnë qeverinë. Gjeneral Balanli do të bëhej komandant në forcat e armatosura para ndalimit të tij tre muaj më parë. Prokurorët pretendojnë se ai është pjesë e një komploti ushtarak të quajtur "Sledgehammer" që do të thotë vare. Nëse gjenden fajtor, oficerët përballen me deri 20 vjet burg. Qindra oficerë të ushtrisë janë ndaluar si pjesë e hetimeve. Gazeta e përditshme turke Taraf, ka qënë në ballë të ekspozimit të akuzave. Zëvendës redaktori Yasmin Congar thotë se hetimi është çelësi për spastrimin e politkës turke nga ndërhyrjet e gjeneralëve. Çështja "Sledgehammer" është gjykimi i dytë në lidhje me komplotin e dyshuar. Në dhjetor, 200 oficerë dolën para gjykatës nën akuza të ngjashme. Prokurorët pretendojnë se kishte një plan të përpunuar për të shkaktuar kaos në vend, përfshi provokimin e konfliktit me Greqinë fqinje dhe bombardimin e xhamive në Turqi. Ushtria ka një traditë të gjatë për ndërhyrjet në politikë, duke rrëzuar katër qeveri që nga viti 1960. Por analisti politik dhe gjeneral brigade në pension Haldun Solmazturk thonë se hetimet janë një gjueti politike shtrigash e nxitur nga qeveria. Avokatët e mbrojtjes thonë se më herët këtë vit policët u detyruan të pranojnë se kishin vënë emra inkriminues dhe numra telefonash në telefonin e njërit prej oficerëve të akuzuar. Shqetësimet janë rritur si brenda Turqisë edhe jashtë saj për hetimet, të cilat vazhdojnë për katër vjet pa asnjë dënim. Gjykimi më i gjatë dhe më i madh, akuza për komplotin Ergenekon, tani është në vitin e tretë. Përveç oficerëve ushtarak, mes shumë të pandehurish ka edhe gazetarë dhe kritikë të njohur të qeverisë. Por kryetari i komisionit parlamentar për marrëdhëniet me jashtë i partikës AK në pushtet Volkan Bozkir hedh poshtë akuzat se hetimet janë të motivuara politikisht. Prokurorët turq nuk po tregojnë shenja të uljes së presionit ndaj forcave të armatosura, ndërkohë që vazhdojnë arrestimet. Më herët këtë muaj, më shumë se 20 oficerë ushtarak u ndaluan në lidhje me një komplot tjetër kundër qeverisë që thuhet se përfshinte përdorimin e internetit për të përhapur propagandë kundër qeverisë. Pothuajse të gjithë të arrestuarit në lidhje me hetimin janë në burg, disa prej më shumë se tre vjetësh. Rreth 10 përqind e gjeneralëve të lartë turq janë pas hekurave të qelive. Gjenerali në pension Solmazturk paralajmëron rreth ndikimit në kapacitetet e ushtrisë. Ndërkohë, Turqia po përballet me paqendrueshmëri në rritje në kufinjtë me Sirinë dhe rigjallërim të luftimeve kundër grupit rebel kurd PKK. Më herët këtë muaj, shumica e gjeneralëve të lartë dhanë dorëheqjen për të protestuar hetimet. Por dorëheqjet shihen se po e forcojnë edhe më tej kontrollin e qeverisë në ushtri. Vënia e ushtrisë nën kontrollin civil është një kërkesë kryesore e Bashkimit Evropian, organizëm ky që Turqia kërkon të anëtarësohet. Por pa asnjë zgjidhje në horizont lidhur me arrestimet dhe gjykimet, shqetësimet rreth legjitimitetit të tyre pritet të shtohen.